**Sarkolan koulu** on alakoulu Kouvolassa, lähellä keskustaa Sarkolassa. Sarkolan koulun uusi rakennus valmistui vuonna 2022, ja otettiin käyttöön lukuvuodeksi 2022-2023. Uudessa koulussa on noin 350 oppilasta. Koulussa toimivat luokat 1-6, sekä siellä on tilat kuudelle erityisopetuksen pienryhmälle. Koulun rehtorina toimii Kristiina Strömmer.

Kouvolan kaupunki allekirjoitti urakkasopimuksen uuden koulun rakentamisesta 2.12.2020 Lehto Tilat Oy:n kanssa. Rakentamisessa edellytettiin kahden työttömän työllistämistä, sekä tarkkaa laadunvalvontaa. Koulussa on kiinnitetty erityistä huomiota hiilijalanjälkeen sekä energiatehokkuuteen. Sarkolan uuden koulun rakentaminen alkoi maaliskuussa 2021 ja se valmistui kesällä 2022. Investoinnin suuruus oli 11,5 miljoonaa euroa. Opetuskäytössä koulu aloitti syyslukukaudella 2022. Koulun tilat eivät ole avoimia, mutta mahdollistavat avoimen oppimisympäristön. Oppimistiloja on mahdollisuus yhdistää, avata ja sulkea. Rakennuksen sisustukseen on tuotu paljon puupintoja, eikä koulussa ole tavanomaista opettajienhuonetta. Opettajienhuoneen sijaan koulussa on koko henkilökunnan yhteinen taukotila. Koulun julkisivun taideaiheesta järjestettiin kilpailu, jonka voitti Ville Nurmen suunnittelema Lukujärjestys-taideteos.

Vanha koulu
-----------

Alkuperäinen Sarkolan punatiilinen koulurakennus valmistui Sarkolaan Suomenkadun varrelle vuonna 1957 ja se purettiin syksyllä 2019. Rakennuksen suunnittelivat arkkitehdit Eero A. Kajava ja Reijo Lehtovaara. Rakennuksen ytimen muodosti kaksikerroksinen ylävalaistu halli, johon rajautuivat luokkatilat sekä juhlasali. Vuonna 1972 valmistuneessa yksikerroksisessa laajennussiivessä sijaitsivat ruokasali, kirjasto, luokkatiloja sekä vahtimestarin asunto. Käyttöönoton aikaan Sarkolan koulua kehuttiin yhdeksi maan nykyaikaisimmista kansakouluista. Koulu oli myös Kouvolan ensimmäinen julkinen rakennus radan eteläpuolella.

Rakennus oli puoliksi kaksi- ja puoliksi yksikerroksinen. Vuonna 2016 koulussa oli 259 oppilasta. Vanha koulurakennus oli päässyt huonoon kuntoon, sitä oli kutsuttu ahtaaksi, ja 2000-luvulla se on myös kärsinyt sisäilmaongelmista, joten koulun toiminta siirtyi väistötiloihin kolmen kilometrin päähän Tornionmäen kouluun helmikuussa 2019. Vanhan koulurakennuksen purkutyöt alkoivat maanantaina 2. syyskuuta 2019. Ensimmäiset kolme viikkoa rakennuksesta purettiin irtaimistoa ja asbestia, mutta virallinen rakenteiden purkaminen alkoi syyskuun lopulla. Sarkolan koulun purkutyöt saatiin päätökseen lokakuun 2019 lopussa.*lähde?*

Kuvia
-----

* Sarkolan koulu purkutöiden alkaessa syyskuussa 2019Sarkolan koulu purkutöiden alkaessa syyskuussa 2019
* Sarkolan koulun väistötilat TornionmäessäSarkolan koulun väistötilat Tornionmäessä
* Sarkolan vanhan koulurakennuksen purkutyöt käynnissä lokakuussa 2019Sarkolan vanhan koulurakennuksen purkutyöt käynnissä lokakuussa 2019

Lähteet
-------

1. ↑  Sarkolan uuden koulun rakentaminen alkaa – Kouvolan kaupunki
2. ↑  pinjavalkonentiedottaja: Sarkolan uuden koulun rakentaminen on edennyt hyvää vauhtia sisätöihin – Maalaustyöt sisällä ovat jo valmiit *Kouvolan kaupunki*.  24.1.2022. Viitattu 9.2.2024.
3. ↑  samugrasten: Sarkolan uusi koulu avautui oppilaille *Kouvolan kaupunki*.  9.8.2022. Viitattu 9.2.2024.
4. ↑  Sarkolan koulun rakentaminen alkaa Kouvolassa – urakoitsijalta edellytetään tarkkaa laadunhallintaa ja kahden työttömän työllistämistä *Yle Uutiset*.  2.12.2020. Viitattu 9.2.2024.
5. ↑  Wasastjerna Rurik: *Muutakin kuin rautatieristeys*, s. 258. Kouvolan kaupunginmuseo, 2011.
6. ↑  Sarkolan koulu oli ahdas alusta asti — Purettavan koulun entinen rehtori muistelee lämmöllä koulun talkoohenkeä, paperinkeräystä ja Sylvi Kekkosen sohvatyynyä *Kouvolan Sanomat*.  21.9.2019. Viitattu 9.2.2024.
7. ↑  Sarkolan koulu
8. ↑  Suomen peruskoulujen oppilasmäärät vuonna 2016 opetuksen järjestäjän mukaan (Arkistoitu – Internet Archive)